Document ID: 32012R0093
Publication Date: 2012-02-03

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 93/2012
tat-3 ta’ Frar 2012
dwar l-awtorizzazzjoni tal-Lactobacillus plantarum (DSM 8862 u DSM 8866) bħala addittiv fl-għalf għall-ispeċi kollha tal-annimali
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 fuq l-addittivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta’ addittivi għall-użu fin-nutriment tal-annimali u r-raġunijiet u l-proċeduri għall-għoti ta’ awtorizzazzjoni bħal din.
(2)
Ġiet ippreżentata applikazzjoni, f’konformità mal-Artikolu 7 tar-Regolament (KE) Nru 1831/2003, għall-awtorizzazzjoni tal-Lactobacillus plantarum (DSM 8862 u DSM 8866). Din l-applikazzjoni kienet akkumpanjata mid-dettalji u d-dokumenti stipulati fl-Artikolu 7(3) tar-Regolament (KE) Nru 1831/2003.
(3)
L-applikazzjoni tikkonċerna l-awtorizzazzjoni tal-Lactobacillus plantarum (DSM 8862 u DSM 8866) bħala addittiv fl-għalf tal-ħnieżer, il-bovini, in-nagħaġ, il-mogħoż u ż-żwiemel, li għandu jiġi klassifikat fil-kategorija tal-addittivi “addittivi teknoloġiċi”.
(4)
L-Awtorità Ewropea dwar is-Sigurtà fl-Ikel (“l-Awtorità”), fl-opinjoni tagħha tal-11 ta' Ottubru 2011 (2), ikkonkludiet li l-Lactobacillus plantarum (DSM 8862 u DSM 8866) ma għandux effett ta' ħsara fuq is-saħħa tal-annimali, is-saħħa tal-bniedem jew l-ambjent meta jintużaw skont il-kondizzjonijiet proposti u li din il-preparazzjoni għandha l-potenzjal li ttejjeb il-produzzjoni tal-ħaxix għall-għalf mill-foraġġ kollu billi tnaqqas il-pH u żżid il-preservazzjoni tal-materja niexfa. L-Awtorità tqis li ma hemmx bżonn ta' rekwiżiti speċifiċi ta’ monitoraġġ għal wara t-tqegħid fis-suq. Hija vverifikat ukoll ir-rapport dwar il-metodu ta’ analiżi tal-addittivi fl-għalf imressaq mil-Laboratorju Komunitarju ta’ Referenza stabbilit bir-Regolament (KE) Nru 1831/2003.
(5)
Il-valutazzjoni tal-Lactobacillus plantarum (DSM 8862 u DSM 8866) turi li l-kundizzjonijiet għall-awtorizzazzjoni, kif stabbilit fl-Artikolu 5 tar-Regolament (KE) Nru 1831/2003, huma ssodisfati. Għalhekk, l-użu ta' dik il-preparazzjoni għandu jiġi awtorizzat kif speċifikat fl-Anness ma' dan ir-Regolament.
(6)
Huwa xieraq, li biex tiġi żgurata l-konsistenza, l-approvazzjoni ta’ dan l-addittiv għall-ħnieżer, il-bovini, in-nagħaġ, il-mogħoż u ż-żwiemel tiġi estiża għall-ispeċijiet kollha tal-annimali, skont l-awtorizzazzjoni preċedenti għall-addittivi simili.
(7)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-preparazzjoni speċifikata fl-Anness, li tifforma parti mill-kategorija ta’ addittivi “addittivi teknoloġiċi” u mill-grupp funzjonali “addittivi tal-ħaxix għall-għalf”, hija awtorizzata bħala addittiv fin-nutriment tal-annimali suġġetta għall-kundizzjonijiet stipulati f’dak l-Anness.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Frar 2012.

Metadata:
Eurovoc Level 1 Categories: 100149
100147
100157
100156
Eurovoc Level 2 Categories: 100259
100215
100250
100196
Eurovoc Level 3 Categories: 13
1277
1268
6052
All Eurovoc Categories: 1224
5451
6052
6569